《题苏昌龄画秋江送别图赠湘中江可翁》
元代·成廷圭

白沙江头水杨树，正是秋风送君处。海门日出潮欲平，把酒娱君君不住。

杨公庙前闻鼓声，多少行人此中去。江子于今空复情，干戈满地兵纵横。

丹枫叶堕山鬼啸，黄竹丛薄饥鼯鸣。湘中有家不得往，时对此图双眼明。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。